**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2019-01-23 Nr. TAR-3

 Posėdis vyksta 2019-01-21. Pradžia 13.00 val.

 Posėdžio pirmininkė – Jolanta Skrabulienė

 Posėdžio sekretorė – Lietutė Demidova.

 Posėdyje dalyvauja komiteto nariai: Saulius Liekis, Jonas Sąlyga, Artūras Razbadauskas. Nedalyvauja Vaida Žvikienė, Alfonsas Vildžiūnas.

 Posėdyje dalyvavusių komiteto narių ir asmenų sąrašai pridedami (1, 2 priedai).

 DARBOTVARKĖ (patvirtinta (už-4) tokia seka):

1. Dėl savivaldybės būstų pardavimo. Pranešėjas E. Simokaitis.

2. Dėl nekilnojamojo turto perdavimo valstybės nuosavybėn. Pranešėjas E. Simokaitis.

 3. Dėl Klaipėdos miesto savivaldybės 2019–2021 metų strateginio veiklos plano patvirtinimo. Pranešėja I. Butenienė.

 4. Dėl Klaipėdos miesto savivaldybės socialinių paslaugų 2019 metų plano patvirtinimo. Pranešėja A. Liesytė.

 1. SVARSTYTA. Savivaldybės būstų pardavimas.

 Pranešėjas – E. Simokaitis. Teigia, kad vadovaujantis Lietuvos Respublikos paramos būstui įsigyti ar išsinuomoti įstatymo 24 straipsnio 1 dalies 5 punktu, 2 dalies 5 punktu ir 26 straipsnio 1 dalimi, Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašu, patvirtintu Klaipėdos miesto savivaldybės tarybos 2016 m. gruodžio 22 d. sprendimu Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“, ir Klaipėdos miesto savivaldybės administracijos direktoriaus 2019 m. sausio 9 d.įsakymu Nr. AD2-19 „Dėl parduodamų savivaldybės būstų įkainojimo aktų patvirtinimo“, patvirtinti būstų įkainojimo aktai ir parengtas šis sprendimo projektas.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 2. SVARSTYTA. Nekilnojamojo turto perdavimas valstybės nuosavybėn.

 Pranešėjas – E. Simokaitis. Pažymi, kad Klaipėdos miesto savivaldybė ne kartą kreipėsi į Lietuvos Respublikos Vyriausybę, atskiras ministerijas bei valstybės įmonę Turto banką dėl Valstybės nekilnojamojo turto perdavimo savivaldybės nuosavybėn. Tačiau Valstybės nekilnojamasis turtas nebuvo perduotas savivaldybės nuosavybėn.

Valstybės įmonė Turto bankas 2018 m. lapkričio 9 d. raštu kreipėsi į savivaldybę su siūlymu perduoti vykdyti Valstybės nekilnojamojo turto perdavimo savivaldybės nuosavybėn procedūras mainais valstybei perduodant savivaldybei nuosavybės teise priklausantį pastatą Pievų Tako g. 38, Klaipėdoje.

Šiuo metu didžiąją dalį patalpų pastate Pievų Tako g. 38 pagal panaudos sutartį valdo savivaldybės viešoji įstaiga Jūrininkų sveikatos priežiūros centras. Dalis patalpų pagal panaudos sutartį yra perduota valstybės biudžetinei įstaigai Klaipėdos teritorinei ligonių kasai, likusios patalpos yra išnuomotos.

VĮ Turto bankas savo rašte nurodė, kad valstybei perėmus pastatą Pievų Tako g. 38, įstaigos iki tol valdžiusios patalpas pagal panaudos sutartis jas panaudos pagrindais galės dar valdyti 3 metus. Tai yra Jūrininkų sveikatos priežiūros centras šiose patalpose galės veiklą vykdyti dar 3 metus nuo pastato perdavimo valstybės nuosavybėn. Per šį laikotarpį įstaiga turėtų persikelti į naujai pastatytą pastatą.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 3. SVARSTYTA. Klaipėdos miesto savivaldybės 2019–2021 metų strateginio veiklos plano patvirtinimas.

 Pranešėja – I. Butenienė. Primena, kad Lietuvos Respublikos vietos savivaldos įstatymo 6 straipsnio 22 dalyje nustatyta, kad savivaldybių savarankiška funkcija yra strateginių veiklos planų rengimas, o 16 straipsnio 2 dalies 40 punkte nustatyta, kad savivaldybės tarybos kompetencija yra tvirtinti savivaldybės strateginius veiklos planus. Vadovaujantis Vietos savivaldos įstatymo 103 straipsnio 3 dalimi, strateginis veiklos planas yra strateginio planavimo dokumentas, kuris rengiamas 3 metų laikotarpiui (kiekvienais metais jį tikslinant), detalizuoja savivaldybės strateginio plėtros plano ir savivaldybės atskirų ūkio šakų (sektorių) plėtros programų tikslų ir uždavinių įgyvendinimą ir sudaromas atsižvelgiant į planuojamus savivaldybės finansinius ir žmogiškuosius išteklius.

 Klaipėdos miesto savivaldybės strateginiame veiklos plane (toliau – SVP) atsižvelgiant į Klaipėdos miesto savivaldybės ilgos trukmės strateginio planavimo dokumentus, savivaldybės tarybos priimtus sprendimus (įtakojančius savivaldybės institucijų veiklos organizavimą bei finansavimą) bei aplinkos analizės išvadas, suformuota savivaldybės misija, strateginiai tikslai, aprašytos savivaldybės vykdomos programos, siekiami rezultatai ir nurodytos lėšos bei finansavimo šaltiniai programoms įgyvendinti. Sprendimo projekto tikslas – patvirtinti SVP, kuriuo vadovaujantis organizuojama savivaldybės veikla, pagal kurio programas sudaromas savivaldybės biudžetas.

 I. Butenienė supažindina su Socialinės atskirties mažinimo ir Sveikatos apsaugos programomis.

 J. Skrabulienė informuoja, kad gautas VĮ Klaipėdos universitetinės ligoninės prašymas dėl lėšų skyrimo.

 V. Janušonis - VĮ Klaipėdos universitetinės ligoninės vyr. gydytojas prašo rasti galimybę skirti lėšų 400 funkcinių ir 5 reanimacijai skirtų funkcinių lovų įsigijimui. Sako, kad nesant galimybei skirti visų prašomų lėšų, prašo skirti bent dalį jų.

I. Butenienė teigia, jei atsiras nepanaudotų (Vaikų ligoninės ar Kūdikių namų) lėšų 2019 metais, jas bus galima perskirstyti ir numatyti Klaipėdos universitetinei ligoninei.

 J. Skrabulienė siūlo šiems metams strateginiame veiklos plane numatyti 3 butų įsigijimą bendruomeniniams vaikų globos namams (priemonė „Būsto įsigijimas bendruomeniniams vaikų globos namams“).

 NUTARTA. Pritarti pateiktam sprendimo projektui su pastabomis:

 3.1. Planuoti (Socialinės atskirties mažinimo programoje) lėšas 2019 metais įsigyti 3 butus bendruomeniniams vaikų globos namams.

 3.2. Planuoti (Sveikatos apsaugos programoje) funkcinių lovų 2020-2022 m. įsigijimą ir numatyti po 130 tūkst. 2020-2021 metams.

 BALSUOTA: už – 4, prieš – 0, susilaiko – 0.

 4. SVARSTYTA. Klaipėdos miesto savivaldybės socialinių paslaugų 2019 metų plano patvirtinimas.

 Pranešėja – A. Liesytė. Pažymi, kad sprendimo projekto tikslas **-** patvirtinti Klaipėdos miesto savivaldybės 2019 m. socialinių paslaugų planą. Socialinių paslaugų plano objektas yra socialinės paslaugos, kurias savivaldybė planuoja, organizuoja, savo teritorijos gyventojams ir kurių teikimą finansuoja iš savo biudžeto ar iš Lietuvos Respublikos valstybės biudžeto specialių tikslinių dotacijų savivaldybių biudžetams.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

|  |
| --- |
|  |

 Posėdis baigėsi 14.00 val.

Posėdžio pirmininkė Jolanta Skrabulienė

Posėdžio sekretorė Lietutė Demidova